बुन्यादी स्हूलतें आस्तै ए ग्रां मुंढै थमां गै भागला रेहा ऐ। नौकरी दे सिलसिले च देस बदेस दिक्खने, लोड़दी पढ़ाई-लिखाई ते चंगे रैह्‌न-सैह्‌न दी हुब्ब म्हेशां बनी दी गै रेही ऐ। राज दरबार तक पौंह्‌च ते अच्छे-अच्छे औह्‌दें ते प्रबावशाली अफसरें कन्नै जान-पछान ; रिश्तेदारियें मूजब बी मान मलाह्‌जा बने दा रौह्‌ने करी, इस ग्रां दे तरक्की-बाधे च जो बी जिन्ना योगदान करी सकदा हा कीता। 1947 थमां पैह्‌ले, अम्ब गढ़ोटे तगर बनी कच्ची मांसमी सड़क अज इक दम पक्की ते जम्मू-अकनूर तक दुपासी आओ-जाई दा साधन बनी चुकी दी ऐ। एदे पर चलने आलियां गडियां मैटाडोरां बडलै पंज बजे थमां रातीं नौ बजे तक उपलब्ध न। मैटाडोरें दा इक चेचा रूट जम्मूं-भलवाल गै जेह्‌दा अड्डा कड़वांडै ऐ। मुख ग्रां, खासकरी जम्वालें दी मंडी सड़कै थमां अद्धा-पौना किलो मीटर उप्परलै पासै ऐ। मंडी जिसी आमतौर मियें दी मंडी आखदे न लिंक रोड कन्नै, जुड़ी दी ऐ। ए सड़क ग्रां बिच्चें गै गुज़रदी ऐ ते स्पैशल मंडी दे फेरे लाने आली मैटाडोरें दा खीरी अड्डा बी मंडी च गै। इस सड़कै दी स्हूलत होई जाने करी मते सारे लोकें अपनी-अपनी तफीकै मताबक कारां, स्कूटर मोटर साइकल बी रक्खी लेदे न जेह्‌दे करी अद्धी दुब्बी शैह्‌री रंगत इस ग्रां थमां शैल झलकदी ऐ।